b"\n_START_ARTICLE_\nRuhnama\n_START_SECTION_\nHist\xc3\xb2ria\n_START_PARAGRAPH_\nEl 2001, Niyazov en va publicar el primer volum \xc2\xabper tal d'encoratjar l'esperit dels turcmans\xc2\xbb. El 2004 en va eixir el segon volum, que tracta assumptes \xc3\xa8tics, filos\xc3\xb2fics i comportaments a la vida._NEWLINE_El mar\xc3\xa7 de 2006, Niyazov va declarar que havia intercedit amb D\xc3\xa9u per tal d'assegurar que qualsevol estudiant que llegira el llibre tres vegades tinguera porta oberta al cel. La introducci\xc3\xb3 del Ruhnama a la vida p\xc3\xbablica va ser gradual, esdevenint-ne b\xc3\xa0sica. En un comen\xc3\xa7ament, el president Niyazov nom\xc3\xa9s en va enviar c\xc3\xb2pies a les biblioteques i les escoles, per\xc3\xb2 finalment en va acabar havent ex\xc3\xa0mens fins a l'hora d'aconseguir el carnet de conducci\xc3\xb3. La lectura del Ruhnama era obligat\xc3\xb2ria a les escoles, universitats i institucions p\xc3\xbabliques. Els nous funcionaris havien de passar proves sobre aquest llibre. El govern va obligar les llibreries i les oficines p\xc3\xbabliques a mostrar el llibre de manera palesa, aix\xc3\xad com les mesquites a exhibir-lo tan prominentment com l'Alcor\xc3\xa0. En protestar-hi alguns imams, al\xc2\xb7legant que aquesta demanda era blasfema, l'Estat va enderrocar algunes mesquites. El desembre de 2009, el president Gurbanguly Berdymukhammedov encara recomanava el Ruhnama com a una eina en l'educaci\xc3\xb3 dels infants.\n_START_SECTION_\nEl Ruhnama a la vida p\xc3\xbablica\n_START_PARAGRAPH_\nEl coneixement del Ruhnama \xc3\xa9s obligatori, imposat tant a les comunitats religioses com a la societat en general. El llibre \xc3\xa9s part fonamental del temari des del col\xc2\xb7legi fins a la universitat. Se'n fan proves tant per ser funcionari p\xc3\xbablic com per a aconseguir el carnet de conduir._NEWLINE_La cr\xc3\xadtica p\xc3\xbablica o la rever\xc3\xa8ncia insuficient era considerada com a un greuge al mateix president, i, per tant, durament castigades amb el desnonament, l'empresonament o la tortura per a l'ofensor ( o la fam\xc3\xadlia sencera si la falta era prou greu). De la mort de Niyazov en\xc3\xa7\xc3\xa0, la repressi\xc3\xb3 per la manca de respecte al Ruhnama \xc3\xa9s un assumpte controvertit._NEWLINE_A A\xc5\x9fgabat, la capital de Turkmenistan, hi ha una r\xc3\xa8plica mec\xc3\xa0nica gegantesca dedicada al Ruhnama. Cada vesprada a les vuit s'obre, i a les planes (que en realitat s\xc3\xb3n enormes pantalles) apareixen passatges animats del llibre._NEWLINE_El periodista d'AP Benjamin Harvey va informar el maig de 2007, pocs mesos despr\xc3\xa9s de la mort de Niyazov, que les cadenes de televisi\xc3\xb3 emetien lectures solemnes del llibre; que a un costat dels arcs d'entrada a la mesquita m\xc3\xa9s gran d'\xc3\x80sia central (al poble nadiu de Niyazov) hi havia gravada la inscripci\xc3\xb3 \xc2\xabEl Ruhnama \xc3\xa9s un llibre sagrat\xc2\xbb, i a un altre costat \xc2\xabL'Alcor\xc3\xa0 \xc3\xa9s el llibre de D\xc3\xa9u'\xc2\xbb; a m\xc3\xa9s, les carreteres cap a A\xc5\x9fgabat tenien cartells del Ruhnama a totes dues bandes, amb ef\xc3\xadgies de Niyazov; i a les fonts, monuments i edificis p\xc3\xbablics de la capital hi ha inscrites cites del llibre."